Mestské zastupiteľstvo v Žiline na základe § 6 zákona č. 369/1990 Zb. o obecnom zriadení vydáva všeobecné záväzné
NARIADENIE
ktorým sa dopĺňa nariadenie Mestského národného výboru v Žiline zo dňa 22. 5.1990 č. 17/90, ktorým sa upravujú podrobnosti o udržiavaní všeobecnej čistoty a ochrany zelene na území mesta Žiliny

Číslo 5/1991

Čl. 7 sa dopĺňa o odstavce 3-7 takto:
3.	Pre osadzovanie informačných, reklamných a propagačných zariadení, pokiaľ sa osadzujú na verejných priestoroch alebo na miestach viditeľných z verejných priestorov a sú spojené so stavbou a pozemkom, platia ustanovenia Stavebného zákona č. 50/1976 Zb.
4.	Stavby a zariadenia pre informáciu, propagáciu a reklamu svojím vyhotovením ani umiestnením nesmú porušovať vzhľad mesta, ohrozovať verejnú bezpečnosť, poriadok a estetiku, zabraňovať rozhľadu na cestách a mestských komunikáciách. Nesmú sa umiestňovať v blízkosti dopravných značiek a optických a zvukových signálov, ktoré slúžia riadeniu dopravy, na stĺpoch a stožiaroch telekomunikačného a energetického vedenia.
5.	Ako samostatný druh neklamného a informačného zariadenia slúžia označníky informujúce o sídle firiem. V meste tieto musia byť umiestnené pre viac firiem na jednom orientačnom bode vždy spoločne na jednej konštrukcii v rovnakom veľkostnom vyhotovení. Súhlas na umiestnenie vydáva Mesto Žilina po vyjadrení ÚHA Žilina a Dopravnej polície.
6.	Organizácia (osoba) v žiadosti o povolenie informačných, reklamných a propagačných zariadení podanej na Mestský úrad v Žiline uvedie:
a)	druh, účel, miesto a čas trvania zariadenia
b)	označenie nehnuteľnosti, na ktorej sa má zariadenie umiestniť
c)	zoznam účastníkov povoľovacieho konania, ktorí sú účastníkovi známi
d)	dokumentácia konštrukcie zariadenia (technický opis zariadenia, spôsobu jeho inštalácie, účinkov zariadenia na okolie, funkciu zariadenia, prípadne elektrickú inštaláciu), mapový plán rozmiestnenia a fotografie priestoru pre umiestnenie zariadenia
e)	doklady, ktorými žiadateľ preukazuje svoje práva k nehnuteľnosti
f)	doklady o rokovaniach s dotknutými orgánmi štátnej správy a účastníkmi konania, pokiaľ sa viedli vopred.
7.	Mesto Žilina po vyjadrení príslušných orgánov a organizácií, zvlášť ÚHA a Dopravnej polície rozhodne o podmienkach umiestnenia zariadení. Súhlas nemusí byť vydaný alebo už vydaný súhlas môže byť zrušený a mesto nariadi odstránenie zariadenia, ak:
a)	na zariadeniach budú propagované tabakové výrobky, alkohol a iné toxikománie a veci spôsobilé ohroziť mravnosť
b)	zmenia sa najmä dopravné podmienky v blízkosti osadeného zariadenia
c)	splnili svoj účel, na ktorý boli povolené
d)	pre opotrebenie prestali slúžiť svojmu účelu 

Mesto vydá súhlas spravidla na 5 rokov, tento môže byť predĺžený. 

Toto nariadenie nadobúda účinnosť dňom 15. 7.1991.
 
Ing. Miroslav Adámek, v. r.					Ing. Ján Slota, v. r.
prednosta mestského úradu						primátor mesta Žilina